宋祁
哭中山公三十韵
天欲鸣文铎，公先露上珍。
谈锋贯千载，文纬补三辰。
海浪扶鹏徙，雝朝簉鹭振。
盪邪初奏雅，闢路近还淳。
汗竹刊讹遍，仙蔾遞宿勤。
汉家方授记，赵世本多神。
稍上窔遼禅，亲逢堀吻巡。
每篇称陆贾，四颂识崔駰。
接昼来词禁，轩霞切睿宸。
金声兼振玉，丝绪遂成纶。
预读兰图字，时参豹尾尘。
批成五色诏，乞守两朱轮。
虎幄思贤数，龟山召节新。
请闻裨帝采，有意靖宫邻。
畀虎潜兴谮，犹龙讵肯驯。
符鱼贪六六，国猘避狺狺。
东震重光启，南箕哆焰沦。
触邪观豸久，敛手避骢频。
勇退宁无谓，斜飞故有因。
终承紫芝召，还返碧桃春。
丁直何尝屈，兰幽止自纫。
歌成接舆凤，书止太初麟。
竟遂东平乐，非忧宣子贫。
蒙庄祥止止，尼父诲循循。
久负骑星望，非图徹瑟晨。
夜歌忽稀薤，仙寿顿摧椿。
奠乏刍如玉，碑须臼受辛。
成蹊三榜士，坠泪四州民。
自此亡遗直，谁将赎百身。
他年虎贲饮，无复老成人。